Esbjerg: Gadefesten Tour, der i lørdags for tredje gang var på besøg i Esbjerg, blev skæmmet af to tilfælde af blufærdighedskrænkelse.

Mens størstedelen af de flere tusinde deltagere hyggede sig med dans, DJs og drikkevarer på Torvet, så lagde der sig en kedelig skygge over festen for seks pigers vedkommende.

- En gruppe på fem veninder på 15-16 år var klokken 22.24 på Torvet udsat for et overgreb fra otte drenge eller unge mænd, der var sammen i en gruppe. De skulle have befølt pigerne på både bryster, bagdel og i skridtet. Pigerne blev opmærksomme på drengene i gruppen, og de har beskrevet dem som meget nærgående, fortæller Ole Hillerup, der er politikommissær ved Syd og Sønderjyllands Politi.

Pigerne kontaktede ifølge Ole Hillerup politiet, mens de sad i toget på vej mod Bramming. De ønskede ikke at indgive en decideret anmeldelse, men blot at orientere om hændelsen, til brug for politiet, hvis der skulle blive anmeldt andre hændelser.

Pigerne beskrev gruppen af drenge, der stod bag overgrebet, som udlændinge.